બાબુ ને “સલેન્ડર” કેમ કહે છે,એનો ઇતિહાસ પણ મને જાણવા મળ્યો. વરસો પહેલાં જીલુભા બાપુ ને ટ્રેકટર હતું. એક વખત બાપુને અચાનક આઘેરું ખરખરે જવાનું હતું ને ટ્રેક્ટરનાં આગળના પૈડામાં હતું પંચર. ગામમાં બે દિવસથી લાઈટ નહિ એટલે હવા પુરાય કે પંચર થાય એમ નહોતું. જીલુભા મૂંઝાણા કે હવે કરવું શું? એમાં આવ્યો બાબુ જીલુભાને કહે લાવો તમારો રેકડાનો પંપ હું હવા ભરી દઉં. બાપુ એ નાં પાડી કે “માળા ખોટું કર્યમાં, હવા ના ભરાય” બાબુ કહે તમે સુઈ જાવ સવારે તમારા ટાયરમાં હવા હશે. જીલુભા તો ગયા,અને આ બાબુ મંડાણો, સવાર થયું ત્યાં સુધીમાં તો ટ્રેકટરનું પંચરવાળું પૈડું ફુલીને દડા જેવું થઇ ગયું. જીલુભા તો સવારે આંખો ચોળતા જ રહી ગયા,અને બસ ત્યારથી બધાં બાબુને “બાબુ સલેન્ડર” કહેતાં,અને બાબુને એનો કોઈ વાંધો જ નહોતો.